Marko 6 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 6:1-56\n6 Eshi jɛmɛ ni eba emaŋ lɛ mli,+ ni ekaselɔi lɛ nyiɛ esɛɛ. 2 Be ni Hejɔɔmɔ Gbi lɛ shɛ lɛ, ebɔi nitsɔɔmɔ yɛ kpeehe lɛ, ni mɛi ni nu ewiemɔ lɛ ateŋ mɛi babaoo ahe jɔ̃ amɛhe ni amɛkɛɛ: “Nɛgbɛ nuu nɛɛ ná nibii nɛɛ kɛjɛ?+ Ni mɛni hewɔ esa akɛ akɛ hiɛshikamɔ nɛɛ ahã lɛ, koni atsɔ enine nɔ atsu hewalɛ nitsumɔi nɛɛ?+ 3 Mɔ nɛɛ ji kapintafonyo lɛ,+ Maria bi lɛ,+ kɛ Yakobo,+ kɛ Yosef, kɛ Yuda, kɛ Simon+ nyɛmi nuu lɛ, aloo jeee nakai? Ni enyɛmimɛi yei lɛ, ani jeee wɔkɛ amɛ fɛɛ yɔɔ biɛ?” No hewɔ lɛ, amɛnane tɔ̃tɔ yɛ ehewɔ. 4 Shi Yesu kɛɛ amɛ akɛ: “Awoɔ gbalɔ hiɛ nyam yɛ he fɛɛ he, ja emaŋ kɛ ewekumɛi ateŋ kɛ lɛ diɛŋtsɛ eshĩa kɛkɛ.”+ 5 Ni enyɛɛɛ hewalɛ nitsumɔ ko etsu yɛ jɛmɛ fe akɛ ekɛ eniji ŋmɛlɛ helatsɛmɛi fioo komɛi anɔ, ni etsa amɛ. 6 Anɔkwa, hemɔkɛyeli ni amɛbɛ lɛ hã enaa kpɛ ehe. Ni eyakpa akrowai lɛ fɛɛ amli, ni etsɔɔ nii.+ 7 Agbɛnɛ, etsɛ Mɛi Nyɔŋma Kɛ Enyɔ lɛ kɛba eŋɔɔ ni ebɔi amɛ tsumɔ enyɔnyɔɔnyɔ,+ ni ehã amɛ hegbɛ yɛ mumɔi ni he tseee lɛ anɔ.+ 8 Agbɛnɛ hu, ekɛ famɔi hã amɛ akɛ amɛkahiɛ nɔ ko kɛhã gbɛfãa lɛ ja dɛhiɛmɔtso pɛ—amɛkahiɛ blodo, amɛkahiɛ niyenii kotoku, amɛkahiɛ shika* yɛ amɛhɛfiinii lɛ amli+— 9 shi moŋ amɛwo tokotai, shi amɛkawo atadei enyɔ.* 10 Agbɛnɛ hu, ekɛɛ amɛ akɛ: “He fɛɛ he ni nyɛbaabote shĩa ko mli yɛ lɛ, nyɛhia jɛmɛ kɛyashi nyɛbaashi nakai he lɛ.+ 11 Ni he fɛɛ he ni ahereee nyɛ aloo abooo nyɛ toi yɛ lɛ, kɛ́ nyɛmiishi jɛmɛ lɛ, nyɛkpokpoa nyɛnaji ahe mulu lɛ nyɛshwiea* koni no afee odase kɛhã amɛ.”+ 12 Kɛkɛ ni amɛyi mli amɛtee, ni amɛshiɛ koni mɛi atsake amɛtsui,+ 13 ni amɛfamɔ daimonioi babaoo,+ ni amɛkpa helatsɛmɛi babaoo mu ni amɛtsa amɛ. 14 Agbɛnɛ, Maŋtsɛ Herode nu enɛ he, ejaakɛ Yesu gbɛ́i lɛ egbɛ eshwã, ni mɛi miikɛɛ akɛ: “Atee Yohane Baptisilɔ lɛ shi kɛjɛ gbohii ateŋ, ni no hewɔ ni enyɛɔ etsuɔ hewalɛ nitsumɔi lɛ.”+ 15 Shi mɛi krokomɛi miikɛɛ akɛ: “Elia ni.” Ni mɛi krokomɛi hu miikɛɛ akɛ: “Gbalɔ ji lɛ, tamɔ blema gbalɔi lɛ ateŋ mɔ ko.”+ 16 Shi be ni Herode nu he lɛ, ekɛɛ: “Yohane lɛ ni mifo eyitso lɛ, lɛ atee lɛ shi lɛ.” 17 Ejaakɛ Herode diɛŋtsɛ tsu ni ayamɔ Yohane, ni ehã afimɔ lɛ ni awo lɛ tsuŋ yɛ Herodia, ni ji enyɛmi nuu Filipo ŋa lɛ hewɔ, ejaakɛ ekɛ Herodia ebote gbalashihilɛ mli.+ 18 Ejaakɛ Yohane kɛɔ Herode akɛ: “Mla eŋmɛɛɛ gbɛ akɛ oŋɔɔ onyɛmi nuu lɛ ŋa lɛ.”+ 19 Enɛ hewɔ lɛ, Herodia bɛ lɛ ewo emli ni eetao egbe lɛ, shi enyɛɛɛ. 20 Ejaakɛ Herode sheɔ Yohane gbeyei, akɛni ele akɛ jalɔ kɛ gbɔmɔ krɔŋkrɔŋ ji lɛ lɛ hewɔ,+ ni ekɛ lɛ to shweshweeshwe. Be fɛɛ be ni ebaabo lɛ toi lɛ, eleee nɔ kwraa ni ebaafee, shi eyaa nɔ eboɔ lɛ toi kɛ miishɛɛ. 21 Shi gbi ni sa lɛ bashɛ, be ni Herode ŋmɛ ebladei kɛ tatsɛmɛi kɛ Galilea hiɛnaanɔbii lɛ okpɔlɔ gbɛkɛ ko yɛ efɔmɔ gbi+ nɔ lɛ.+ 22 Ni Herodia biyoo ba ebajo ni esa Herode kɛ mɛi ni kɛ lɛ tara okpɔlɔ lɛ he amɛyeɔ nii lɛ ahiɛ. Ni maŋtsɛ lɛ kɛɛ oblayoo lɛ akɛ: “Bi mi nɔ fɛɛ nɔ ni otaoɔ, ni mahã bo.” 23 Hɛɛ, ekã lɛ kitã akɛ: “Nɔ fɛɛ nɔ ni obaabi mi lɛ, mahã bo, kɛ́ mimaŋtsɛyeli lɛ fã po.” 24 No hewɔ lɛ, eje kpo ni eyakɛɛ emami akɛ: “Mɛni mibi?” Ekɛɛ akɛ: “Yohane Baptisilɔ lɛ yitso.” 25 Amrɔ lɛ, esha foi kɛtee maŋtsɛ lɛ ŋɔɔ ni ekɛ enibimɔ lɛ yafɔ̃ ehiɛ ekɛɛ: “Miisumɔ ni okɛ Yohane Baptisilɔ lɛ yitso afɔ̃ plɛte mli ohã mi bianɛ nɔŋŋ.”+ 26 Eyɛ mli akɛ enɛ dɔ maŋtsɛ lɛ waa moŋ, shi kitãi ni ekamɔ lɛ kɛ egbɔi* lɛ ahewɔ lɛ, esumɔɔɔ akɛ etswaa oblayoo lɛ nibimɔ lɛ efɔ̃ɔ. 27 No hewɔ lɛ, amrɔ lɛ maŋtsɛ lɛ tsu bulɔ ko, ni efã lɛ koni ekɛ Yohane yitso aba. No hewɔ lɛ, etee eyafo eyitso yɛ tsuŋwoohe lɛ 28 ni ekɛ eyitso lɛ fɔ̃ plɛte mli kɛba. Ekɛbahã oblayoo lɛ, ni oblayoo lɛ hu kɛyahã emami. 29 Be ni Yohane kaselɔi lɛ nu he lɛ, amɛba amɛbawó egbonyo lɛ ni amɛkɛyaŋmɛ gbonyobu* mli. 30 Bɔfoi lɛ bua amɛhe naa kɛbɔle Yesu ni amɛgba lɛ nibii ni amɛyafee kɛ nibii ni amɛyatsɔɔ lɛ fɛɛ.+ 31 Ni ekɛɛ amɛ akɛ: “Nyɛ pɛ nyɛbaa ni wɔyaa he ko banee ni nyɛyajɔa nyɛhe fioo.”+ Ejaakɛ mɛi babaoo miiba miiya, ni amɛnáaa dekã kɛye nii po. 32 No hewɔ lɛ, amɛta lɛlɛ mli kɛtee he ko banee koni amɛ pɛ amɛyahi jɛmɛ.+ 33 Shi mɛi na amɛ akɛ amɛmiiya, ni mɛi babaoo ná amɛle, ni amɛ fɛɛ amɛnyiɛ amɛnane nɔ kɛ foi kɛjɛ maji lɛ fɛɛ amli ni amɛyashɛ jɛmɛ klɛŋklɛŋ. 34 Agbɛnɛ, be ni eyi shi lɛ, ena mɛi babaoo diɛŋtsɛ bua shi, ni amɛnii fee lɛ mɔbɔ,+ ejaakɛ amɛtamɔ gwantɛŋi ni bɛ kwɛlɔ.+ Ni ebɔi amɛ nibii pii tsɔɔmɔ.+ 35 No mli lɛ, je ena, ni ekaselɔi lɛ ba emasɛi amɛbakɛɛ lɛ akɛ: “Biɛ etse ehe banee, ni je ena etã.+ 36 Wo amɛ gbɛ, koni amɛya hei ni etse amɛhe banee lɛ kɛ akrowai ni jwere wɔhewɔ lɛ amli ni amɛyahé nɔ ko amɛye.”+ 37 Ehere nɔ ekɛɛ amɛ akɛ: “Nyɛ nyɛhãa amɛ nɔ ko amɛyea.” Ni amɛkɛɛ lɛ akɛ: “Ani wɔya wɔyahé blodo denarioi* 200 ni wɔkɛbahã mɛi lɛ ni amɛye?”+ 38 Ekɛɛ amɛ akɛ: “Blodoi enyiɛ nyɛyɔɔ? Nyɛyaa nyɛyakwɛa!” Be ni amɛyakwɛ lɛ, amɛkɛɛ: “Enumɔ, kɛ ŋshɔŋ loi enyɔ.”+ 39 Ni efã mɛi lɛ fɛɛ akɛ amɛtara shi kuikui yɛ jwɛi fɔ lɛ nɔ.+ 40 No hewɔ lɛ, amɛtara shi kuikui 100 kɛ 50 anaa. 41 Agbɛnɛ, ekɔlɔ blodoi enumɔ lɛ kɛ loi enyɔ lɛ ni ekwɛ ŋwɛi ni esɔle.*+ Kɛkɛ ni ekumɔ blodoi lɛ amli ni ekɛhã ekaselɔi lɛ koni amɛ hu amɛkɛmamɔ mɛi lɛ ahiɛ, ni ejara loi enyɔ lɛ amli ehã amɛ fɛɛ. 42 Ni amɛ fɛɛ amɛye ni amɛtɔrɔ, 43 ni amɛkɔlɔ blodo kukuji kɛntɛŋi 12 obɔbɔ, soro loi lɛ.+ 44 Mɛi ni ye blodoi lɛ ayifalɛ ji hii 5,000. 45 Kɛkɛ ni amrɔ lɛ, ehã ekaselɔi lɛ bote lɛlɛ lɛ mli koni amɛwó amɛhiɛ amɛwo Betsaida gbɛ ní amɛtsɔ ehiɛ kɛya ŋshɔ lɛ sɛɛgbɛ, koni lɛ diɛŋtsɛ ewo mɛi lɛ gbɛ.+ 46 Shi be ni ekɛ amɛ ye shɛɛ lɛ, eyi mli etee gɔŋ ko nɔ koni eyasɔle.+ 47 Be ni shɛ gbɛkɛ lɛ, no mli lɛ, lɛlɛ lɛ yɛ ŋshɔ lɛ teŋ, shi lɛ lɛ eshwɛ ekome too yɛ shikpɔŋ.+ 48 No hewɔ lɛ, be ni ena akɛ eetɔ amɛ kɛ wirimɔ akɛni amɛmiikpee kɔɔyɔɔ hewɔ lɛ, aaafee nyɔɔŋ buu be ni ji ejwɛ* lɛ nɔ lɛ, enyiɛ ŋshɔ lɛ hiɛ kɛtee amɛŋɔɔ; shi efee tamɔ eeho amɛhe.* 49 Be ni amɛhiŋmɛi gba enɔ akɛ enyiɛ ŋshɔ lɛ hiɛ lɛ, amɛkɛɛ akɛ: “Ninaa nɛ!” Ni amɛbolɔ. 50 Ejaakɛ amɛ fɛɛ amɛna lɛ, ni amɛtsui fã. Shi amrɔ lɛ, ekɛ amɛ wie ni ekɛɛ: “Nyɛtsɛa nyɛtsui nyɛŋmɛa nyɛmli!* Mi ni; nyɛkashea gbeyei.”+ 51 Kɛkɛ ni ekwɔ lɛlɛ lɛ ni eyafata amɛhe, ni kɔɔyɔɔ lɛ kpa tswaa. Ni amɛnaa kpɛ amɛhe naakpa yɛ enɛ hewɔ, 52 ejaakɛ amɛnuuu blodoi lɛ ahe sane lɛ shishi, ni amɛtsuii nyɛɛɛ anu shishi lolo. 53 Be ni amɛfo ŋshɔ lɛ, amɛba Genesaret shikpɔŋ lɛ nɔ, ni amɛŋmɛ lɛlɛ lɛ sɛ́kɛ yɛ jɛmɛ gbɛ he ko.+ 54 Shi be ni amɛje lɛlɛ lɛ mli lɛ, amrɔ lɛ, mɛi yoo lɛ. 55 Amɛsha foi kɛyakpa nakai kpokpaa lɛ nɔ fɛɛ ni amɛkɛ mɛi ni bɛ hewalɛ lɛ shwie sai anɔ, ni amɛkɛ amɛ bɔi he ni amɛnu akɛ eyɔɔ lɛ baa. 56 Ni he fɛɛ he ni ebaabote akrowai loo maji amli loo hei ni etse amɛhe banee lɛ, amɛkɛ helatsɛmɛi bashwieɔ jaji lɛ anɔ, ni amɛkpaa lɛ fai akɛ ehã amɛtara etade nɔhaanɔ lɛ naamuu lɛ he kɛkɛ.+ Ni mɛi fɛɛ ni ta he lɛ ná hewalɛ.\n^ Greek sht. ŋm., “akɔɔble.”\n^ Loo “amɛkakɔ atade kroko kɛfata nɔ ni amɛwo lɛ he.”\n^ Loo “kɛ mɛi ni tara okpɔlɔ lɛ he.”\n^ Ni ji, kɛjɛ aaafee maŋkɛ ŋmɛji 3 kɛyashi hulushitee aaafee ŋmɛji 6.\n^ Loo “shi eehe eho amɛhe.”